Covid-19-statistieke: Meer as 350 000 toets positiefDie Afrikaanse sangeres Karlien van Jaarsveld het aangekondig dat sy positief vir Covid-19 getoets het. Suid-Afrika het teen Saterdagaand meer as 350 000 bevestigde Covid-19-gevalle gehad, het die minister van gesondheid, dr. Zweli Mkhize, in sy daaglikse bywerking van die statistieke gesê. Altesaam 13 285 bykomende mense het in die voorafgaande 24 uur positief vir die virus getoets. Gauteng het in hierdie stadium 36,7% (128 604) van alle gevalle in Suid-Afrika gehad, gevolg deur die Wes-Kaap met 24,3% (85 411). Suid-Afrika het tot dusver 2 422 741 toetse vir die virus gedoen, met nagenoeg 64% van toetse wat deur die private sektor gedoen word. Nóg 144 nuwe Covid-19-verwante sterftes is bevestig wat die gesamentlike dodetal op 4 948 te staan bring. Die land se herstelkoers staan op 182 230 – wat beteken nagenoeg 52% van mense wat die virus opgedoen het, het reeds van die siekte herstel. Die meeste sterftes is in hierdie stadium steeds in die Wes-Kaap (2 593). In Gauteng het 956 mense van die virus omgekom. Virusvoos (Foto: Timothy Bernard/ANA) Mkhize het Saterdag ook by Suid-Afrikaners gepleit om nie virusvoos te raak en hul waaksaamheid te verslap op ŉ tydstip wat infeksies die hoogte inskiet nie. “Ons sien swak of geen sosiale afstandhandhawing nie in gemeenskappe. Maskers word weggegooi of nie behoorlik gedra nie en daar tree laksheid in wat betref die gereeld was van hande. “Dit gaan ŉ direkte uitwerking op die styging in getalle oor die volgende twee weke hê.” Mkhize het gesê die regering het reeds elke hulpbron ontplooi om in te gryp teen die verspreiding van die virus. “Die regering kan dit egter nie eensydig doen nie. Elke liewe Suid-Afrikaner moet nou konsentreer om te voldoen aan aanbevelings oor nie-farmaseutiese ingrypings,” het die minister gesê. “Ons het nie ŉ entstof of geneesmiddel nie. Ons vermoë om die siklus van infeksie te breek berus op ons gewilligheid om gefokus en gedissiplineerd te bly en nie-farmaseutiese ingryping ernstig op te neem. Ons kan die pandemie saam te verslaan. Ons het dit reeds tydens die afsonderingstyd bewys. “Dit is in elke burger se hande om familielede, kollegas en vriende wat weier om aan maatreëls te voldoen wat die verspreiding van die virus beperk, tereg te wys. Sangeres toets positief Die gewilde Afrikaanse sangeres Karlien van Jaarsveld het intussen op sosiale media aangekondig dat sy positief vir Covid-19 getoets het. “Ek gaan nou bietjie afsonder in my spaarkamer. Dis erg vir my om nie by my babatjie te slaap en hom vas te hou nie en hy verstaan dit ook nie, maar prys God. Hy is in alles wat ons deurmaak. Nou kan pappa Joe en die kids lekker bond, en hy kan nou sien ons baba slaap nie al van dag 1 af deur nie.” Van Jaarsveld het geskryf sy gaan baie vitamien C en sink inneem. “My ergste simptoom is moegheid. Verder is ek net grieperig en heel okay…! Amper gedink eks weer swanger.” Sy het mense gevra om nie vir haar jammer te voel nie en gesê daar is baie erger dinge in die lewe en mense na wie omgesien moet word.